**11-mavzu: Manikyur xonasi uchun qo’yiladigan umumiy talablar**

**Reja:**

1. Bino va mebel.
2. Uskunalar.
3. Xavfsizlik.

Birinchi taassurot eng turg‘undir. Muolajalar amalga oshiriladigan xona shinam va ozoda bo‘lishi kerak. Devor va mebellar ochiq ranglarda bo‘lgani ma’qul. Derazasi bor xonani tanlash tavsiya etiladi, ular nafaqat kerakli yorug‘likni ta’minlaydi, balki xonani amaliyotlar orasida shamollatishga imkon beradi.



**9-rasm. Muolajalar xonasining ko‘rinishi.**

Albatta, xona qafasga ham o‘xshab qolishi kerak emas. Xonada stol, ikkita stul, materiallar uchun stol, ochiq tokcha, sterilizatsiya uchun alohida joy bo‘lishi kerak. Stolda qo‘llar uchun stend, qoplamalar, palitralar, chiroq, narxlar ro‘yxati ko‘rsatilishi mumkin. Qo‘llarni yuvish uchun rakovina ortiqchalik qilmaydi. Axlat qutisi kabi muhim tafsilotlarni ham esdan chiqarmang, siz ham oyoq panjasi uchun stulcha qo‘yishingiz mumkin.

**Uskunalar**

Uskunalar – tirnoq salonining ajralmas qismi hisoblanadi. Eng muhimidan boshlaymiz – sterilizatsiya. Jiddiy masala jiddiy yondashuvni talab qiladi. Barcha turdagi bakteriyalar, viruslar, infeksiyalarni to‘liq tozalash uchun bir necha bosqichdan o‘tish kerak:

* oldindan sterilizatsiya qilish;
* sterilizatsiya qilish;
* to‘g‘ri saqlash.

Asbob yuzasini tozalash uchun dezinfeksiyalovchi eritma bilan ultratovushli vannalar mos keladi. Glasperlenli (sharchali) sterilizator virus va mikroblarning ayrim turlarini olib tashlashga yordam beradi, lekin to‘liq xavfsizligini ta’minlamaydi. Sterilizatsiya quritish-isitish asbobida amalga oshirilishi lozim. Har bir asbobni alohida qilib kraft paketga joylashtirib, yuqori haroratda sterilizatsiya qilinidi (220° C gacha). Yaxshilab ishlov berilgandan so‘ng asboblar UV-sterilizatorda saqlanadi, bu esa amaliyotda to‘liq xavfsizlikni ta’minlashning yagona yo‘li hisoblanadi. Ta’kidlash joizki, sterilizatsiya qilinadigan joy mijozga aniq ko‘rinib turishi kerak. Shunda hech qanday nizolar bo‘lmaydi.

Har bir narsada ideallikni xohlar ekanmiz, asosiy uskunalar biz uchun yetarli bo‘lmaydi. Bundan tashqari, quyidagi uskunalarni sotib olishimiz mumkin:

* Tirnoqlar ustida ishlaganda barcha zararli changlarni to‘playdigan ish stoli changyutgichi;
* Ventilyator – issiq mavsumda qulay haroratni ta’minlaydi (ayniqsa, derazalar bo‘lmasa);
* Xonadagi patogen viruslar, bakteriyalar va mikroblarni butunlay yo‘q qilishga yordam beradigan kvars chirog‘i.

**Xavfsizlik**

Qulaylik va foydali uskunalar – bu yaxshi, lekin asosiysi har doim usta va mijozning xavfsizligi bo‘lishi kerak. Har qanday ofisda sterilizatsiya uchun qurilmalar bilan bir qatorda bir martalik niqoblar, qo‘lqoplar, sirtqi dezinfeksiyalash vositalari bo‘lishi kerak. Mijozning qo‘llari uchun qo‘yilgan stend tez-tez yuvib ishlatilishi kerak.

Birinchi yordam to‘plami haqida ham unutmang.

**Sarflanadigan materiallar**

Har qanday manikyur salonida qoplamalarning har xil turlaridan (gel, gel-lak, lak) bo‘lishi kerak. Mutaxassislar mijozlarga taklif qilishi mumkin bo‘lgan, o‘z ideal to‘plamlariga ega bo‘lishlari kerak. Ranglar va dizaynlarni namoyish qilish uchun palitralardan foydalaniladi.

Bundan tashqari, biz ilgari so‘z yuritgan sterilizatsiya qilinadigan asboblar (qaychi, pusherlar, tayoqlar) ham ishlatilishi muhim. Siz pilkalarsiz, cho‘tkalarsiz, tayoqchasiz, qoplamalarni yechib olishda foydalanadigan suyuqliklarning barcha turlarisiz, shuningdek, qog‘oz salfetkalarsiz amaliyotni bajara olmaysiz.

**Interyer**

Endi ish joyida xavfsiz va samarali ishlash uchun hamma narsalar mavjud. Lekin devordagi rasmlar, xonadagi iliq ranglar, ehtimol, hatto gullar xonaning yanada shinam bo‘lishiga katta hissa qo‘shadi.



**10-rasm. Muolajalar xonasi interyeri uchun namuna.**

Uzoq muolajalar mijozni zeriktirib qo‘ymasligi uchun qulay mebel, yengil musiqasi yangrab turishi yoki televizorda (kompyuterda) qiziqarli dasturlar namoyishi maqsadga muvofiq bo‘ladi. Va, albatta, toza xonada ishlash har doim qulay, shuning uchun ideal ofis ham doimiy tozalikni talab qiladi.

Va nihoyat, usta uchun ish jarayonini osonlashtiradigan bir nechta foydali maslahatlar:

* mijoz bilan ishlash uchun zarur bo‘lgan narsalarni qoldirib, ish stolidagi barcha keraksiz narsalarni olib tashlash kerak;
* zarur suyuqliklarni kichik idishlarga, nasoslarga quyib qo‘ygan afzal, bu ham joyni tejaydi;
* narxlar ro‘yxatini chop etib, uni stol ustiga ramkaga solib qo‘ying, shunda narxlar ustida hech qanday tortishuvlar bo‘lmaydi;
* simlar va uskunalar joylashishiga alohida e’tibor bering. Ularga suyuqlik tushmasligi kerak. Ularga tasodifan qo‘l tekkizishdan saqlaning.